ชมสวนไม้ดอกเมืองหนาวตลอดปี กับกลุ่มไม้ดอกเมืองหนาวบ้านปิยะมิตร 2 อำเภอเบตง
นายอารีฟ มหัศนียนนท์ เกษตรอำเภอเบตง พร้อมด้วยเจ้าหน้าที่สำนักงานเกษตรจังหวัดยะลา ติดตามการดำเนินงานของวิสาหกิจชุมชนกลุ่มไม้ดอกเมืองหนาวบ้านปิยะมิตร 2 หมู่ที่ 2 ตำบลตาเนาะแมเราะ อำเภอเบตง จังหวัดยะลา ในการให้บริการท่องเที่ยวเชิงเกษตร ซึ่งตั้งแต่ช่วงเทศกาลปีใหม่เป็นต้นมาจนถึงเทศกาลวันวาเลนไทน์มีนักท่องเที่ยวสนใจมาเยี่ยมชมสวนดอกไม้ เลือกซื้อดอกไม้และสินค้าท้องถิ่น ตลอดช่วงเวลาการให้บริการได้ดำเนินตามมาตรการป้องกันโรคโควิด-19 อย่างเคร่งครัดนายเทียนฮก แซ่หวัง ประธานวิสาหกิจชุมชนกลุ่มไม้ดอกเมืองหนาวบ้านปิยะมิตร 2 ได้มีแนวทางในการพัฒนาแหล่งท่องเที่ยวเชิงเกษตรกรและการให้บริการแก่นักท่องเที่ยว โดยร่วมกันวางแผนจัดการภูมิทัศน์ของสวนดอกไม้ให้ดูสวยงามยิ่งขึ้น แบ่งออกเป็นโซนต่างๆ และมีดอกไม้หลักที่โดดเด่นที่ไม่ซ้ำกันในแต่ละเดือนเรียกว่า ปฏิทินดอกไม้(Flower Calendar) ได้แก่ ในช่วงเดือนธันวาคมและมกราคม นักท่องเที่ยวจะได้ชมความงามและกลิ่นหอมของดอกลิลลี่ ชมทุ่งดอกทิวลิปในเดือนกุมภาพันธ์ เดือนแห่งความรัก  เข้าสู่ช่วงฤดูร้อนเดือนมีนาคมและเมษายน ชมความสดใสของทุ่งดอกคอสมอส ดาวเรืองและทานตะวัน เดือนพฤษภาคมชมดอกไฮเดรนเยียขนาดใหญ่เท่าลูกฟุตบอล  ชมความจัดจ้านของดอกซัลเวียในเดือนมิถุนายน  เข้าสู่ฤดูฝนด้วยราชินีแห่งป่าฝน ทุ่งดอกกระเจียวเดือนกรกฎาคม  สิงหาคมเทศกาลวันแม่ชมทุ่งดอก Mum หรือเบญจมาศ ชมสีสันอันสวยงามของดอกเทียนฝรั่งและเทียนนิวกินีในเดือนกันยายน  ชมทุ่งดาวกระจายและคอสมอสในเดือนตุลาคม  Forget me not อย่าลืมฉันในเดือนพฤศจิกายนนอกจากนี้ ยังได้ดึงคนรุ่นใหม่ ซึ่งเป็นผู้ที่มีประสบการณ์จัดกิจกรรมแสดงสินค้า  ประชุม สัมมนาระดับนานาชาติให้มาร่วมพัฒนาบ้านเกิด โดยตั้งเป้าให้มีกิจกรรมในสวนตลอดทั้งปี (Garden Fest Series) จำนวน 5 ตอน ได้แก่ ตอนที่ 1 ทิวศิลป์ หรือ Tulip Art Gallery ซึ่งได้ดำเนินการไปแล้วในห้วงเทศกาลวันแห่งความรักที่ผ่านมา โดยนำนักศึกษาด้านสถาปัตยกรรมมาวาดรูปดอกไม้ มีนักท่องเที่ยวให้ความสนใจร่วมกิจกรรม เป็นบรรยากาศที่อบอุ่น ตอนที 2 ลานดนตรี Music Landgea ในห้วงเดือนพฤษภาคม ซึ่งสอดคล้องกับทุ่งไฮเดรนเยียที่กำลังเบ่งบาน ในบรรยากาศที่ดีมีดนตรี Live Band และ Buffet Dinner บนลานกิจกรรม ตอนที่ 3 เทศกาลดอกเบญจมาศ Mum Music Fest ในเดือนสิงหาคม ดอกเบญจมาศเรียกอีกชื่อว่าดอกมัม พ้องเสียงกับ Mom ที่มีความหมายว่าแม่ จึงเป็นที่มาของการจัดงานในรูปแบบบรรยากาศแม่ลูกชวนกันเที่ยว เลือกทาน Street Food และนั่งชมดนตรีจากศิลปินที่มีชื่อเสียง ตอนที่ 4 Sankala Road Trail สำหรับนักวิ่งที่ต้องการสัมผัสบรรยากาศที่สวยงามของเส้นทางวิ่งและความท้าทายในเส้นทางลาดชัน ซึ่งกำหนดในเดือนตุลาคม ตอนที่ 5 สวนศิลป์ลิลลี่ Lily Fest Art&amp;Fasion กิจกรรมการกุศลที่นำเอาศิลปะ แฟชั่นการแต่งกายของ 3 วัฒนธรรมที่อยู่ร่วมกันในเบตง กำหนดจัดขึ้นในเดือนธันวาคมคาดว่าการกำหนดปฏิทินดอกไม้ (Flower Calendar) และการจัดกิจกรรม Garden Fest Series จะช่วยพลิกโฉมแหล่งท่องเที่ยวสวนไม้ดอกเมืองหนาวให้เป็นที่รู้จัก เป็นไฮไลท์สำคัญในการมาท่องเที่ยวเบตงและช่วยให้แหล่งท่องเที่ยวอื่นได้พัฒนาและเติบโตไปด้วยกัน